b'\n_START_ARTICLE_\nKoro\xc5\xa1ka slovenska stranka\n_START_PARAGRAPH_\nKoro\xc5\xa1ka slovenska stranka (nem\xc5\xa1ko Partei der K\xc3\xa4rntner Slowenen ali K\xc3\xa4rntner slowenische Partei) je bila stranka koro\xc5\xa1kih Slovencev na avstrijskem Koro\xc5\xa1kem. Prvotno je bila ustanovljena leta 1921 kot volilna stranka pod imenom  Politi\xc4\x8dno in gospodarsko dru\xc5\xa1tvo za Slovence na Koro\xc5\xa1kem  (nem. Politischer und wirtschaftlicher Verein f\xc3\xbcr die Slowenen in K\xc3\xa4rnten) in je imela dva poslanca v Koro\xc5\xa1kem de\xc5\xbeelnem zboru v \xc4\x8dasu Prve Republike.\n_START_SECTION_\nZgodovina\n_START_PARAGRAPH_\nPo izidu Koro\xc5\xa1kega plebiscita 1920 in priklju\xc4\x8ditvi povsem ali prete\xc5\xbeno slovenskega dela Koro\xc5\xa1ke Avstriji, je bilo prekinjeno tudi tradicionalno povezovalno delovanje slovenskih ustanov Koro\xc5\xa1ke s tistimi kraji, ki so pripadali Jugoslaviji. To je veljalo tudi za Katoli\xc5\xa1ko politi\xc4\x8dno in gospodarsko dru\xc5\xa1tvo za Slovence na Koro\xc5\xa1kem (nem. Katholischer politischer und wirtschaftlicher Verein f\xc3\xbcr die Slowenen in K\xc3\xa4rnten), ki je od leta 1921 naprej nastopalo pod imenom Politi\xc4\x8dno in gospodarsko dru\xc5\xa1tvo za Slovence na Koro\xc5\xa1kem. Nato je dru\xc5\xa1tvo ustanovilo t. i. volilno stranko Koro\xc5\xa1ka slovenska stranka, ki je nastopala na de\xc5\xbeelnozborskih volitvah leta 1921, 1923, 1927 ter 1930 ter na dr\xc5\xbeavnozborskih volitvah leta 1923 in 1927. Stranka je pri volitvah dobila redno okoli 9.000 do 10.000 glasov in pri dr\xc5\xbeavnozborskih volitvah 9.868 oz. 9.334 glasov. \xc4\x8cetudi na dr\xc5\xbeavnozborskih volitvah ni uspela pridobiti mandata, je pri de\xc5\xbeelnozborskih volitvah vedno dobila dva mandata.'